इटली में बर्लुस्कोनी के खिलाफ विरोध प्रदर्शन  
नाबालिग युवतियों के साथ यौन सम्बंध रखने के आरोपों से घिरे इटली के प्रधानमंत्री बर्लुस्कोनी के खिलाफ देश के विभिन्न शहरों में विरोध प्रदर्शन हुए।
नाबालिग युवतियों के साथ यौन सम्बंध रखने के आरोपों से घिरे इटली के प्रधानमंत्री सिल्वियो बर्लुस्कोनी के खिलाफ देश के विभिन्न शहरों में विरोध प्रदर्शन हुए। 'पर्पल पीपुल' नाम के एक संगठन के नेतृत्व में किए गए इन प्रदर्शनों के दौरान प्रधानमंत्री के इस्तीफे की मांग की गई।  रोम में शनिवार को प्रदर्शन कर रहे लोगों ने 'मुबारक के बाद सिल्वियो बर्लुस्कोनी' के नारे लगाए। एक प्रदर्शनकारी ने कहा, "अयोग्य बर्लुस्कोनी हमारी सरकार के प्रमुख नहीं होने चाहिए।"  पर्पल पीपुल के सदस्य इंटरनेट के जरिए कई बार 'नो बी (बर्लुस्कोनी) डे घोषित कर चुके हैं।' बर्लुस्कोनी के विरोध में आयोजित रैलियों में कलाकार, पत्रकार, श्रम संगठनों के सदस्य और आम नागरिक शामिल हुए।  प्रदर्शनकारियों ने कहा, "इटली वेश्यालय नहीं है।" एक अन्य प्रदर्शनकारी ने कहा, "बर्लुस्कोनी अभी इस्तीफा दें।"